Ego Jacobus curatus ecclesie de Sovans notum facio universis presentes literas inspecturis, quod ego admodiavi et retinui ad vitam meam duntaxat a religioso viro et honesto Odone priore de Castro supra Salinum omnes decimas suas quas habet grossas et minutas aut habere debet et potest, nomine suo et ecclesie sue de Castro, in terris que excoluntur in toto finagio et territorio de Sovans et de Banc, et quicquid juris habet dictus prior in eisdem, nomine quo supra, pro sexdecim libris usualis monete, singulis annis. Quam pecunie summam promitto bona fide reddere et solvere quolibet anno sine contradictione aliqua predicto priori vel ejus certo mandato, infra octabas festi beati Bartholomei apostoli. Si vero in solutione predictarum sexdecim librarum defecero, quod absit, ad terminum supra dictum, promitto et teneor predicto priori omnia damna, costamenta, missiones et expensas, etc.... resarcire, etc.... In cujus rei testimonium presentibus literis ego predictus curatus de Sovans sigillum meum apposui Actum et datum anno Domini millesimo ducentesimo nonagesimo quinto, mense maii. (Ex apographo antiquo.)